I

Básne II

Veronika Lenk

Byť

Aké zvláštne je byť

Dýchať

Prechádzať životom

Osloviť človeka

Dotknúť sa existencie…

Číre byť

Tá nebezpečná bezpečnosť

Odmysleného času

Večná prítomnosť

Seba samého

Cítenie dychu

Plné uvedomenie

Svojho tu a teraz

Tak zvláštne

Žiaden termín

Žiaden interval

Iba číre byť

V rozpakoch

Som

Neopakovateľný zážitok

Bez času…

Navždy tajomstvom

Udalosti sa dejú

Veci vznikajú

Čarovným poblúznením

Ľudských citov

V deň precitnutia

Pohliadnutím späť

Možno vidieť

Veľkolepé dielo čarov

Je neskoro

Nedalo sa inak

Všetky snahy

Ísť inou cestou

Boli znehybnené

Nedá sa nič robiť

Pred očami dýcha

Do tváre nová skutočnosť

Treba ju vľúdne prijať

Nechať prehovoriť

Vypovedať svoje Meno

A Zmysel

A pochopiť

Že vlastne mala prísť

Prečo

Zostáva navždy tajomstvom

Či zostaneš…

Čas

Si vlastníkom svojho ducha

V obmenách

Tak zvláštna

Je tvoja premena

A človek

A jeho život

S jeho premenami

Večné tajomstvo

Žijúce navždy s tebou

Spočinieš niekedy?

Či zostaneš či nie

Sny ľudí

Budú žiť

Navždy s tebou

V každej tvojej sekunde…